《千叶支子》
宋代·张侃

园林绿暗花事稀，蜂愁蝶怨依夕晖。天工续续施巧手，眼边无日不芳菲。

须知万物都是假，苦泥实相第二机。支花附石水清泚，端庄自是萧然姿。

来从鹿苑尘顿洗，暂登萤窗聊发挥。芳苞攒叶毋乃密，清香徐徐风作围。

我方寂坐息百虑，对此不觉板拄颐。荒山草木能妩媚，从今细寻莫相违。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。